Beredskabsstyrelsen og Nordjyllands Beredskab er onsdag eftermiddag talstærkt til stede på Nystrup Camping Klitmøller. Et areal på campingpladsen svarende til en hektar står under vand. - Der er rigtig meget vand, og der bliver ved med at komme noget til fra en å, der løber gennem pladsen, fortæller indsatsleder ved Nordjyllands Beredskab, Kenneth Rosenkrantz, til TV2 Nord. Beredskabsstyrelsen er til stede med 16 mand, mens Nordjyllands Berebskab har tre folk på sagen. - Nogle steder er der kun fem centimeter vand, mens der andre steder er 60 centimeter, siger Kenneth Rosenkrantz. Tager det med et smil Indehaveren af campingpladsen har aldrig oplevet noget lignende i de seks år, hvor han og konen har drevet pladsen. - Det har aldrig været så voldsomt før, forklarer indehaver af Nystryp Camping Klitmøller, Jens Jørgen Jensen, til TV2 Nord. Flere gæsters campingvogne står midt i oversvømmelsen, men der er ingen sure miner. - Folk tager det heldigvis med et smil, siger Jens Jørgen Jensen. Beredskabsstyrelsen og Nordjyllands Beredskab er gået i gang med at pumpe vandet væk. - Det er svært at sige, hvor længe det vil tage. Det kan være mellem fire og otte timer, er mit nuværende bud, siger Kenneth Rosenkrantz.
Nystrup Camping Klitmøller har fået masser af regn det seneste døgn, og det har fået en å, der løber gennem pladsen til at gå over sine bredder.